
REFERAT
privind aprobarea participării Municipiului Timişoara 
în cadrul Proiectului „YouConf2015”, precum şi alocarea sumei de 9.000 Euro,
în contextul înfrăţirii dintre oraşele Timişoara şi Karlsruhe
pentru acoperirea cheltuielilor de participare la Proiect


Oraşul Timişoara este înfrăţit cu oraşul german Karlsruhe. În data de 19 august 1992 a fost semnată o Declaraţie de înfrăţire, urmată de un Contract de parteneriat, în 26 noiembrie 1997.
Pe parcursul celor peste 20 de ani de colaborare, între cele două oraşe europene au avut loc o serie de schimburi bilaterale, atât la nivel cultural, cât şi economic, sportiv etc.
Cităm un paragraf din documentele anterior menţionate: „Cele două oraşe promovează întâlniri între cetăţenele şi cetăţenii lor, în cadrul posibilităţilor lor, şi pun la dispoziţie cadrul organizatoric fără obstacole birocratice. Cetăţenele, cetăţenii şi organizaţiile interesate în a stabili relaţii de prietenie îşi pun de acord activităţile lor în mod nemijlocit în condiţiile acestei înţelegeri. Atenţie deosebită se acordă întâlnirilor de tineret.”.

Urmare a angajamentelor asumate, la invitaţia oraşului înfrăţit Karlsruhe din Germania, a fost propusă participarea administraţiei locale timişorene la programul intitulat „YouConf2015”, derulat în cadrul Programului Erasmus+.
Propunerea se încadrează în seria de evenimente aniversare organizate de oraşul german, în contextul sărbătoririi celor 300 de ani de existenţă. Pornind de la ideea că modul în care va arăta oraşul în viitor se află în totalitate în mâinile tinerilor, principala temă care se doreşte a fi abordată în cadrul grantului va fi „Oraşul viitorului”, din anul 2015 până în 2051.

Prin intermediul grantului de mobilitate, se intenţionează crearea unei legături constante între tinerii din cele două oraşe înfrăţite, precum şi între persoanele din cadrul celor două administraţii locale care derulează activităţi cu tinerii, în vederea dezvoltării relaţiilor bilaterale.

Această acţiune se numără printre cele pe care Municipiul Timişoara şi oraşul Karlsruhe îşi propun să le desfăşoare în comun în cursul anului 2015 pentru a aniversa 300 de ani de la atestarea documentară a oraşului german.
În cadrul acesteia, se doreşte deplasarea unui grup de 9 (nouă) tineri, cu activitate în cadrul Consiliului Consultativ pe Probleme de Tineret – organizat în conformitate cu HCL nr. 243/23.04.2013, modificat prin HCL nr. 326/26.06.2014 – la Karlsruhe, în perioada 29.05.-07.06.2015. Aceştia vor fi însoţiţi de o persoană din partea administraţiei locale timişorene, având rol de coordonator.
Grupul-ţintă este compus din totalitatea tinerilor din Timişoara, precum şi actanţilor din domeniul activităţilor de tineret, persoanele care vor participa la YouConf2015 urmând a avea rol de viitoare persoane de contact în contextul viitoarelor iniţiative de tineret.
Participarea reprezentanţilor Timişoarei la evenimentele aniversare din Karlsruhe constituie o oportunitate deosebită de promovare a valorilor civice ale municipiului la nivel european şi internaţional.

Proiectul presupune participarea la Conferinţa „YouConf2015” (29.05.-07.06.2015), derulată la Karlsruhe, precum şi distribuţia ulterioară a informaţiilor în domeniul tineretului, între cele două oraşe.
Pentru acoperirea cheltuielilor necesare participării la proiect, s-a estimat că va fi necesară suma de 9.000 Euro, dintre care 1.000 Euro reprezintă taxa de participare la Conferinţă. 
Ulterior terminării proiectului şi realizării decontului final de către partea germană, din cheltuielile de deplasare efectuate în cadrul proiectului se va rambursa o sumă de maxim 2.040 Euro.
Menţionăm faptul că suma este prevăzută în bugetul local, la cap. 67.02.50.-alte servicii în domeniile culturii, recreerii şi religiei.
Considerăm că o colaborare de acest gen între cele două oraşe este oportună şi benefică, în contextul recent aprobatelor Strategii de tineret (HCL nr. 574/27.11.2014), respectiv culturale (HCL nr. 535/31.10.2014).
Având în vedere cele menţionate mai sus,

PROPUNEM aprobarea participării Municipiului Timişoara în cadrul Proiectului „YouConf2015”, precum şi alocarea sumei de 9.000 Euro, în contextul înfrăţirii dintre oraşele Timişoara şi Karlsruhe pentru acoperirea cheltuielilor de participare la Proiect.

